b'\n_START_ARTICLE_\nAdnan Yaakob\n_START_SECTION_\nKehidupan awal\n_START_PARAGRAPH_\nBeliau dilahirkan di Bentong, Pahang. Beliau mendapat pendidkan awal di Sekolah Rendah Sulaiman dan Sekolah Menengah Sulaiman. Beliau mengambil peperiksaan STPM sebagai calon persendirian dan kemudian melanjutkan pengajian di Universiti Malaya pada tahun 1972-1975. Kemudian beliau menyambung mengambil Diploma Pendidikan di universiti yang sama sehingga tahun 1977. Beliau telah dianugerahkan doktor kehormat dari universiti Yarmouk, Jordan.\n_START_SECTION_\nKerjaya\n_START_PARAGRAPH_\nBeliau memulakan kerjaya sebagai guru di Sekolah Menengah Agama Pelangai, Bentong pada tahun 1969 sebelum menyambung pengajian pada 1972. Kemudian beliau meneruskan perkhidmatan sebagai guru sehingga mengambil keputusan berhenti untuk menjadi ahli politik sepenuh masa pada tahun 1985. Pada tahun 1986, beliau bertanding dalam Pilihan Raya Umum Malaysia 1986 di DUN Pelangai mengalahkan calon DAP.\n_START_SECTION_\nPolitik\n_START_PARAGRAPH_\nBeliau yang menyertai UMNO pada tahun 1969, telah memegang pelbagai jawatan antaranya Ketua Pemuda Bahagian Bentong dan Ketua UMNO Bahgian Bentong pada 1987. Beliau dilantik sebagai Menteri Besar Pahang pada 25 Mei 1999, menggantikan Tan Sri Mohd Khalil Yaakob yang dilantik sebagai Menteri Penerangan ketika itu. Kemudian pada 27 Mac 2004, beliau dilantik semula sebagai Menteri Besar Pahang bagi penggal kedua.\n_START_SECTION_\nKeluarga\n_START_PARAGRAPH_\nBeliau berkahwin dengan Datin Sri Junaini binti Kassim (19 September 1958) dan dikurniakan empat orang anak.\n_START_SECTION_\nPengiktirafan\n_START_PARAGRAPH_\nBeliau telah menerima pengiktirafan daripada Jabatan Bomba dan Penyelamat Malaysia sebagai Timbalan Kanan Pesuruhjaya Bomba (Kehormat) pada 16 Oktober 2017. Majlis pemakaian pangkat tersebut telah disempurnakan oleh Ketua Pengarah Jabatan Bomba dan Penyelamat Malaysia, Datuk Wan Mohd Nor Ibrahim di Hotel Zenith, Kuantan.'